## Les Arts inicia la programació del seu XX aniversari amb una jornada de portes obertes amb tallers didàctics, recitals i un concert simfònic

*** El diumenge 21 de setembre, d’11:00 a 19:00 hores, el públic podrà recórrer les sales, terrasses i diferents espais de l’edifici de manera gratuïta
* Les entrades per al concert simfònic, tallers i recitals del Centre de Perfeccionament estan disponibles en la web del teatre**

El Palau de les Arts Reina Sofia celebra en la temporada 2025-2026 el seu XX aniversari i, per a fer-ho, proposa una jornada de portes obertes el diumenge 21 de setembre, amb tallers educatius, recitals lírics, un concert simfònic, visites gratuïtes per les diferents sales i espais de l’edifici, a més d’altres iniciatives.

Eixe dia, Les Arts estarà obert des de les 11:00 fins a les 18:00 hores, quan accediran els últims grups de visitants, per a recórrer lliurement els diferents espais, com la Sala Principal, l’Auditori, les Terrasses de les Palmeres o l’Espai Los Toros fins a les 19:00 hores.

En la seua visita, el públic podrà conéixer de primera mà els detalls arquitectònics de l’edifici dissenyat per Santiago Calatrava, així com la varietat de propostes que acullen les diferents sales de Les Arts i els principals protagonistes de la temporada 2025-2026.

Després de l’excel·lent acollida en anys anteriors, Les Arts oferirà novament activitats especialment pensades perquè el públic familiar i els espectadors més jóvens puguen viure la seua pròpia experiència en el teatre.

D’una banda, tant el Vestíbul de la Sala Principal com l’escenari de l’Aula Magistral comptaran amb sengles pianos a la disposició de tot aquell que vullga viure el seu moment artístic, mentres que l’Espai Los Toros, situat en la dotzena planta, acollirà dos tallers didàctics en horari de doble torn.

Personal de l’equip tècnic de Les Arts i del departament d’educació impartiran sengles sessions de VestuArts (11:00 i 16:00 hores) i de CaracteritzaT (12.30 i 17.30 hores), en les quals els més xicotets, així com els adults que els acompanyen, aprendran el procés de creació dels personatges d’una òpera mitjançant el vestuari i els elements de caracterització, respectivament.

Les Arts informa que hi haurà també punts de restauració en diferents zones de l’edifici: gelateria i vermuteria en el Vestíbul de la Sala Principal i orxateria en les Terrasses de les Palmeres.

**Programa musical**

Els artistes del Centre de Perfeccionament i l’Orquestra de la Comunitat Valenciana (OCV) protagonitzen l’oferta musical de la jornada de portes obertes, que arrancarà en el Teatre Martín i Soler amb dos sessions, a les 12:00 i a les 18:00 hores, d’un recital amb els cantants i pianistes de l’Opera Studio de Les Arts, que interpretaran obres líriques i peces d’òpera.

El director alemany Cornelius Meister, especialment recordat pel seu *Rusalka* en 2024, culminarà eixe dia en l’Auditori de Les Arts (20:00 hores) la gira inaugural de temporada que portarà l’OCV a Requena (18 de setembre), Altea (19 de setembre) i Cullera (20 de setembre).

Meister proposa un suggeridor programa, que inclou l’emotiva *Quarta simfonia* de Txaikovski o el *Concert per a flauta, arpa i orquestra* de Mozart, amb el qual es gaudirà de la qualitat dels solistes de la formació, a més de l’*Obertura Carnestoltes*, de Dvořák.

Les Arts informa que les entrades per als tallers didàctics i els recitals lírics tenen un preu únic de tres euros, mentres que l’import de les localitats per al concert de l’OCV és de cinc euros. Per a més informació, els interessats poden consultar la [pàgina web](https://www.lesarts.com/) del teatre.

Fecha: 03/09/2025